Obvestilo o morebitnih kombiniranih učinkih protidampinških ali protisubvencijskih ukrepov z zaščitnimi ukrepi za nekatere izdelke iz jekla

(2019/C 146/06)

Komisija je z Uredbo (EU) 2019/159 (1) uvedla zaščitne ukrepe v zvezi z nekaterimi izdelki iz jekla za obdobje treh let. Zaščitni ukrepi imajo obliko tarifnih kvot, ki se uporabljajo za določena obdobja in za katere se plača zaščitna dajatev v višini 25 %, če so te presežene.

Protidampinški ali protisubvencijski ukrepi se trenutno uporabljajo tudi za nekatere kategorije teh vrst izdelkov iz jekla. Seznam vseh uredb, ki uvajajo navedene trenutno veljavne ukrepe, je priložen v Prilogi k temu obvestilu. Zato bi se za te kategorije izdelkov, potem ko se tarifne kvote, določene v skladu z zaščitnimi ukrepi, izčrpajo, za isto uvoženo blago morali plačati tako zaščitna dajatev kot protidampinška ali izravnalna dajatev.

Komisija je v Uredbi (EU) 2019/159 (uvodna izjava 186) že ugotovila, da bi kumulacija protidampinških/protisubvencijskih ukrepov z zaščitnimi ukrepi lahko privedla do večjega učinka, kot je zaželeno, in da bo pravočasno preučila to vprašanje. Menila je zlasti, da bi bilo treba v izogib uvedbi „dvojnih ukrepov“, kadar je tarifna kvota presežena, ukiniti ali zmanjšati raven obstoječih protidampinških in izravnalnih dajatev, da se zagotovi, da skupni učinek teh ukrepov ne bo presegel najvišje ravni veljavnih zaščitnih ali protidampinških/izravnalnih dajatev.

1. Kombinirani učinek protidampinških ali izravnalnih dajatev ter zaščitnih dajatev

Uredba (EU) 2015/477 (2) priznava, da ima lahko kombiniranje protidampinških ali protisubvencijskih ukrepov z zaščitnimi ukrepi za enak izdelek večji učinek, kot je bilo predvideno, v smislu politike in ciljev trgovinske zaščite Unije ter lahko naloži nerazumno visoko obremenitev nekaterim proizvajalcem izvoznikom, ki želijo izvažati v Unijo. Zato so bile uvedene posebne določbe, ki Komisiji omogočajo, da po potrebi sprejme ukrepe za zagotovitev, da kombinacija protidampinških ali protisubvencijskih ukrepov z zaščitnimi ukrepi za isti izdelek nima takšnega učinka.

Kar zadeva ukrepe, uvedene z Uredbo (EU) 2019/159, sicer obstaja nekaj negotovosti glede vprašanja, ali in kdaj bodo zadevne tarifne kvote izčrpane, vendar je možno, da bi za uvoz navedenih kategorij izdelkov iz jekla, za katere veljajo protidampinški ali protisubvencijski ukrepi, veljala tudi zaščitna dajatev.

Komisija meni, da obstajajo razlogi za sklep, da bi kombinacija teh ukrepov dejansko lahko imela večji učinek, kot je bilo predvideno ali bi bilo zaželeno v smislu politike in ciljev trgovinske zaščite Unije, kot je določeno v Uredbi (EU) 2015/477. Zato meni, da bi bilo v ustreznem obdobju, v katerem se lahko uporabljajo protidampinški/protisubvencijski ukrepi in zaščitne dajatve, morda primerno spremeniti obstoječe protidampinške in protisubvencijske ukrepe iz Priloge.

Za zagotovitev pravne varnosti zadevnih gospodarskih subjektov Komisija meni, da je treba za te primere določiti protidampinško ali izravnalno dajatev, ki bi se morala uporabljati v primeru, da se zaščitne tarifne kvote izčrpajo.

Zlasti v primerih, ko bi se običajno plačali tako protidampinška ali izravnalna dajatev kot zaščitna dajatev in ko je protidampinška ali izravnalna dajatev nižja ali enaka znesku zaščitne dajatve, Komisija meni, da bi bilo primerno, da se v zadevnem obdobju ne plačuje protidampinška ali izravnalna dajatev. Kadar je protidampinška ali izravnalna dajatev višja od zneska zaščitne dajatve, Komisija meni, da bi bilo primerno, da se v zadevnem obdobju plača samo tisti del protidampinške ali izravnalne dajatve, ki presega višino zaščitne dajatve.

2. Postopek

2.1 Pisna stališča

Vse zainteresirane strani, vključno s proizvajalci izvozniki, uvozniki in uporabniki zadevnih izdelkov ter njihovimi združenji, so vabljene, naj v prosti obliki in po elektronski pošti pisno predstavijo svoja stališča v 14 dneh od datuma objave tega obvestila v Uradnem listu Evropske unije.

Če zainteresirane strani uporabijo elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletnem mestu Generalnega direktorata za trgovino:

http://trade.ec.europa.eu/doclib/docs/2011/june/tradoc_148003.pdf

Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni naslov podjetja, ki se pregleduje in uporablja vsak dan. Komisija bo po prejemu kontaktnih podatkov z zainteresiranimi stranmi komunicirala zgolj po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč po elektronski pošti, najdejo v zgoraj navedenih navodilih za zainteresirane strani.

Naslov Komisije za korespondenco:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË E-naslov: TRADE-SAFE009-DOUBLE-REMEDY@ec.europa.eu

2.2 Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (3).

Obvestilo o varstvu podatkov, ki vse posameznike obvešča o obdelavi osebnih podatkov v okviru dejavnosti trgovinske zaščite Komisije, je na voljo na spletnem mestu GD za trgovino: http://trade.ec.europa.eu/doclib/html/157639.htm.

(1) Izvedbena uredba Komisije (EU) 2019/159 z dne 31. januarja 2019 o uvedbi dokončnih zaščitnih ukrepov proti uvozu nekaterih izdelkov iz jekla (UL L 31, 1.2.2019, str. 27).

(2) Uredba (EU) 2015/477 Evropskega parlamenta in Sveta z dne 11. marca 2015 o ukrepih, ki jih lahko sprejme Unija v zvezi s kombiniranim učinkom protidampinških ali protisubvencijskih ukrepov z zaščitnimi ukrepi (UL L 83, 27.3.2015, str. 11).

(3) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).